Polisiehoës weer vandag in hof oor Marikana-sterftesVoormalige adjunkpolisiekommissaris van Noordwes genl.maj. William Mpembe, brig. Gideon van Zyl, kol. Dingaan Madoda en kapt. Oupa Pule in die Noordwes-hooggeregshof (Foto: ANA) Die saak teen die voormalige adjunk-kommissaris van polisie in Noordwes, genl.maj. William Mpembe, en drie ander senior polisiebeamptes, word Dinsdag in die hooggeregshof in Mogwase, Noordwes, voortgesit. Die saak hou verband met die Marikana-protes in 2012 toe meer as 30 mynwerkers deur die polisie doodgeskiet is. Mpembe, brig. Gideon van Zyl, kol. Dingaan Madoda en kapt. Oupa Pule staan tereg op aanklag dat hulle die Kommissiewet en die Wet op die Polisieondersoekdirektoraat (Opod) oortree het en dwarsboming van die gereg. Hulle is in Maart 2018 in hegtenis geneem nadat ŉ ondersoek deur Opod aan die lig gebring het dat ŉ mynwerker, Modisaotsile van Wyk Sagalala, in 2012 in polisieaanhouding gesterf het en nie in die hospitaal of op die toneel by Marikana nie. Polisiebeamptes het 34 mynwerkers op 16 Augustus 2012 doodgeskiet tydens ŉ gewelddadige staking by Lonmin se platinummyn in Marikana naby Rustenburg. Die staat voer aan die beskuldigdes het destyds die omstandighede rondom Sagalala se dood verbloem. Die hof het tydens ŉ vorige verskyning gehoor dat ŉ mynwerker die naam van ŉ medemynwerker aan die polisie verskaf het, wat destyds in ŉ polisie-vragmotor in Marikana gesterf het ná die skietery op 16 Augustus. “ŉ Man wat saam met ander in hegtenis geneem is, het vir my die naam van die oorledene gegee maar het geweier om sy eie naam te gee,” het brig. Samuel Seboloki, voormalige bevelvoerder van die Atteridgeville-polisiestasie, in Augustus vanjaar getuig. Seboloki is deur adv. Jan Ellis, vir Mpembe en Van Zyl, aan kruisondervraging onderwerp. Maroela Media het vroeër berig die Lonmin-mynperseel in Marikana is destyds as ŉ aanhoudingsentrum gebruik om foto’s en vingerafdrukke te neem van mynwerkers wat in hegtenis geneem is ná die slagting van 16 Augustus. Volgens Seboloki was hy destyds die bevelvoerder by dié aanhoudingsentrum en het hy kol. Madoda gebel om toesig te hou oor speurders in die sentrum. Hy het getuig dat hy die hantering van die misdaadtoneel, waar ŉ liggaam in ŉ polisie-vragmotor gevind is, aan Madoda en Pule oorgelaat het, omdat hulle oor wye kennis van misdaadtoneelbestuur beskik het. Sagalala se liggaam het destyds in ŉ vragmotor by die aanhoudingsentrum aangekom. Seboloki het gesê hy is in kennis gestel van ŉ man wat besig is om in die vragmotor te sterf. Toe hy gaan ondersoek instel het hy die man op sy linkerkant sien lê. Hy het daarna ŉ telefoonoproep na die gesamentlike operasionele sentrum gemaak om Mpembe, toe die algemene bevelvoerder van die operasie, en Van Zyl, toe die provinsiale speurhoof, in te lig oor die sterwende mynwerker. Hy het gesê dat hy destyds nie die besonderhede van die paramedikus gekry het wat Sagalala dood verklaar het nie, omdat hy verwag het dat Pule en Madoda dit sou doen. “Ek was die bevelvoerder van die aanhoudingsentrum [en] ek het nou saamgewerk met Pule en Madoda. Ek het verwag dat hulle daardie besonderhede sou kry,” het Seboloki aan die hof gesê. Hy het bygevoeg dat Madoda die liggaam aan Thomas Setshedi, die beampte wat die foto’s van die oorledene geneem het, uitgewys het.